แนวโน้มดัชนีเช้าแกว่งผันผวน
นักวิเคราะห์ฯคาดตลาดหุ้นไทยเช้านี้แกว่งผันผวน เล็งรับแรงกดดันจากปัจจัยในประเทศหลังมีข่าวลอบวางระเบิดป่วนเมืองตามสถานที่ต่าง ๆ ในกทม. ขณะเดียวกันตลาดภูมิภาคเช้านี้ส่วนใหญ่บวกตามดาวโจนส์ หลังตัวเลขว่างงานของสหรัฐฯออกมาดีกว่าคาด
10 ก.ย. 2553

นักวิเคราะห์ฯคาดตลาดหุ้นไทยเช้านี้แกว่งผันผวน เล็งรับแรงกดดันจากปัจจัยในประเทศหลังมีข่าวลอบวางระเบิดป่วนเมืองตามสถานที่ต่าง ๆ ในกทม. ขณะเดียวกันตลาดภูมิภาคเช้านี้ส่วนใหญ่บวกตามดาวโจนส์ หลังตัวเลขว่างงานของสหรัฐฯออกมาดีกว่าคาด 
นายอนุพนธ์ ศรีอาจ ผู้อำนวยการอาวุโสฝ่ายวิจัย บล.บีฟิท กล่าวว่า ตลาดหุ้นไทยนี้คาดว่าคงแกว่งตัวผันผวน เนื่องจากมีความกังวลเรื่องประเด็นทางการเมืองกลับมาอีกครั้ง หลังมีข่าวคนร้ายลอบวางระเบิดป่วนเมืองตามสถานที่ต่าง ๆ ในกรุงเทพฯ โดยนายกฯออกมาเตือนให้ระมัดระวังภายใน 1-2 สัปดาห์นี้ ส่วนเรื่องของมาบตาพุดก็อาจจะมีการคัดค้านจากภาคประชาชนก็ถือว่าเป็นเรื่องที่คาดการณ์ไว้แล้ว แต่ทั้งนี้คาดว่าตลาดหุ้นยังได้รับแรงหนุนจาก Fund Flow จากต่างชาติที่ยังคงไหลเข้าตลาดหุ้นไทยอย่างต่อเนื่องหลังจากค่าเงินบาทมีแนวโน้มแข็งค่าต่อ           ส่วนตลาดหุ้นอื่นในภูมิภาคเอเชียเช้านี้เปิดในแดนบวกเป็นส่วนใหญ่ตามดาวโจนส์ หลังตัวเลขการว่างงานของสหรัฐฯสัปดาห์ที่แล้วออกมาดีกว่าที่นักวิเคราะห์ส่วนใหญ่คาด          อย่างไรก็ดี ตอนนี้นักลงทุนก็กลับมากังวลเรื่องธนาคารในยุโรปอีกครั้งหนึ่ง หลังจากมีข่าวออกมาว่ามีธนาคารอีกหลายแห่งต้องมีการระดมทุนเพิ่มเติม เพื่อสร้างความแข็งแกร่งของสถานะทางการเงิน พร้อมให้แนวรับ 920, 912-915 จุด แนวต้าน 930 จุด